Staan op vir Suid-Afrika se boere
• Jou mening • Praat saam • Staan op vir Suid-Afrika se boere
Deur J.H. Reynolds
Ten spyte van boere se werk om kos te verskaf, staan min groepe vir hulle op. Foto: JOHAN ERASMUS
Suid-Afrikaanse boere word redelik algemeen as van die beste ter wêreld gereken. Maar staan iemand nog op vir boere se regte?
Dis nou oral behalwe in Suid-Afrika waar verdagmakery en vuilsmeerdery al só ’n wetenskap geword het dat pres. Jacob Zuma in sy openingstoespraak in die Parlement gewraakte stellings direk teen boere en grondeienaars kan mik en selfs applous kry daarvoor.
Tydens repliek neem hy dit verder en impliseer dat alle grond deur boere gesteel is. En dít nadat dr. Pieter Mulder, Adjunkminister van Landbou, Bosbou en Visserye, dit gewaag het om sinvol oor erkende feite te debatteer.
Die rede is voor die hand liggend. Oor baie jare word die menigte bykans letterlik gevoed met propaganda teen alle boere wat as vuilgoed en die vyand uitgebeeld word. Die bewys is die feit dat ’n dooie renoster meer mediadekking kry as ’n plaasmoord. Is daar nie hoeka al veel meer boere as renosters “gestroop” nie?
Berigte soos dié oor boere in die Suid-Kaap en die Vrystaat wat deur me. Mildred Oliphant, Minister van Arbeid, self besoek is, en vele ander insidente, is oor jare met groot vertoon in die media verkondig. Dit is eintlik net om boere as sleg te bewys en die pad te teer vir die ANC om grondbesit sonder teenstand aan te val. Dit is omdat ons boereleiers verseg om die bedreiging te takel. Toe dieselfde steekproef in dele van die Noord-Kaap met vlieënde vaandels geslaag is, is geen woord daaroor gerep nie, nie eens deur Agri SA nie.
Agri SA doen waarskynlik baie om met elke nuwe Landbouminister en sy gevolg ’n goeie werkverhouding op te bou. Hulle doen skynbaar ook baie moeite om boere wat landuit na Georgië en wie weet waar nog wil gaan, by te staan.
Wanneer en hoe wil Agri SA die propaganda en swartsmeerdery van boere wat in Suid-Afrika wil bly, met doelbewuste openbare aksies teenwerk en verander? Is dit nie waar hul voorrang moet lê nie? Stilbly en geloof dat geregtigheid sal seëvier, werk ooglopend nie.
Gaan hulle mnr. Gugile Nkwinti, Minister van Landelike Ontwikkeling en Grondhervorming, weer daarmee laat wegkom dat hy op TV sê “baie grondverkopers en ’n enkele koper is nie gewens nie”? Dis tog skietgoed soos dié wat ons aan die groot klok moet hang. As sy kennis van die vrye mark so gebrekkig is, hoe kan hy in so ’n belangrike portefeulje vertrou word?
Kan ’n mens verkwalik word as jy begin dink dit kan dalk beter wees om eerder ons boerevereniging se ledegeld vir Afriforum te gee?
2012/06/18 02:25:33 PM
Niemand gaan opstaan vir die boere nie. Hulle gaan uiteindelik ons grond vat. Daar is van die swaargewigte in politiek wat vir Malema ondersteun. Vir die arm swarte is dit beter om 'n stuk grond te hê met 'n paar bokke en skape as om in 'n shack te bly. Die boere moet self iets doen. Dit help nie om teen die regering te veg nie. Ons gaan nie wen nie. Die Afrikaner moet die vertroue van gematigde swartes wen en hulle help. Onthou hulle leef ook swaar onder die regering. Die boere wat swart boere gehelp vestig het sit gemaklik en ek glo nie hulle gaan hulle grond verloor nie. Daar is baie grond in swartes se besit wat nie meer produktief bewerk word nie. Praat met die regering oor finansiële hulp en leer daai swart boere boer. Kry net daai grond weer produktief en ek is seker daar gaan minder dreigemente wees van grondonteiening. Die Afrikaner moet hierdie rasse ding afskud en planne maak om beter saam met swartes te werk So sal die swartes weer beter begin leef en die Afrikaner respekteer. UBoer
2012/06/19 09:00:24 PM
Ek sit vanaand en kook oor 'n paar dinge. Miskien sal daar die mense wees wat se dit is nie 'n goeie ding om te praat as jy kook nie, en ander wat sal se praat.
Ek lees baie kommentare en menings en goed wat mense gese het, en goed wat mense se hulle nie gese het nie ...
Ek lees en ek hoor mense wat sothede kwytraak, en as die analise gedoen word wil dit blyk dat daar 'n verband is tussen sothede en die mense wat dit praat.
Dit wil voorkom dat sotheid dramaties toeneem in direkte verband met die posisie wat die persoon beklee, hoe hoeer hoe meer.
Dan sal my kommentaar sonder sotheid wees ... ek is dan 'n niemand nie.
As die regering - vir die wat vergeet het, ANC massa meerderheid wat oproerig raak (emosioneel) tydens politieke sametrekke - enigsins 'n buitekans oop laat vir vryemarkbeginsels sou daar dalk al so 'n ligstraaltjie geskyn het.
Na als wat ek lees klink dit dat daar geen ligstraaltjie is vir vrymarklandbou nie, veral nie as ek die nuutste Franse Ridder se opmerkings in agneem nie.
Ek wonder of daar ander mense is wat ook van mening is dat daar dalk 'n verband bestaan tussen ons en ZIM ? Hulle het voorspoedig geboer vir 21 jaar lank en toe is die mat onder die voete uitgeruk. Moet nie verkeerd verstaan nie, daar is nog boere (net baie minder) wat groot plase het en wat onverstoord voortgaan om te boer.
As 'n niemand is my opinie dat die wat daar oorlewe het vermoende boere was wat betyds vir hulle self gesorg het. Hulle moes die een of ander kompromie aangaan of moes 'n vorm van "boete" betaal, maar hulle het nog die grond en mag nog vrylik boer.
Bestaan die georganiseerde landbou nie uit vermoende boere nie?
Dit sou tragies wees as die een die ander se brood sou word. As ek die berigte van die afgelope tyd reg bestudeer dan lyk dit asof alle kenners dit eens is dat net groot boerderye lewensvatbaar sal wees om die uitdagings van die toekoms tee te staan.
Die staat besit 40% (plus) van die land se grondoppervlakte en dit lyk my hulle is dan 'n senior vennoot as dit gaan oor besluitneming oor die toegelate gebruike van beskikbare grond.
Die presiese syfer ontgaan my, maar as ek korrek onthou, word meer as 60% van die land nie deur blanke boere besit nie - daar is dus nie meer sprake van beheer deur blanke boere nie.
Dit is dan 'n mite dat blanke boere enige kollektiewe "mag" oor die land(bou) het.
Dus, stel Herman Marais voor dat die minderheid hulleself uit hulle grond moet "saamwerk". Ek kan sien Herman bedoel goed. Dit klink asof hy ook iemand is wat sy gang wil gaan sonder moeilikheid en sal komprimiseer as dit nodig is.
Vra vir enige leier, onderhandeling is slegs haalbaar as daar 'n wen-wen oplossing beskikbaar is, maw as daar iets is wat jy het wat die ander verlee oor is. Se my, wat is die gemiddelde boer (suksesvol met een of twee plase) se onderhandelingsbasis?
Wat het die melkboere gedoen met 'n lae melkprys, koringboere met 'n skewe tarriewe, voerkraal vs veldbees in die eerste kwartaal van 2012, ens ?
Ongeag die sogenaamde kenners se menings, daar is net drie faktore wat 'n vrye-ekonomie dryf - vraag, aanbod en prys. Al die ander mooi slim name is maar net verskansings van die drie faktore, verpak in populere mening van die tyd en opgedis as "eureka! wat 'n deurbraak!" maar eintlik net maar 'n ander vorm van bollie.
Die land se kommersiele boer word voorgehou as van die beste ter wereld. Praat dan asof julle iets het om op trots te wees en gebruik dit effektief as 'n onderhandelingsvoordeel. Nie net vir sommige nie, maar vir 'n kollektiewe groep mense wat nou en in die toekoms landbouers en boere wil wees.
Of julle nou polities korrek is of nie, die Franse Ridder gee nie om nie.
Dis dae soos die wat ek eers bid ek was wys.
2012/06/22 01:59:29 PM
Ek is 4 Jr opkommende boer,ek vind dit moeilik om in Suid-Afrika te boer. Die Regering het geveg teen Apartheid maar dis presies wat hul doen. Dorpe se name word nou verander in swart name,hul mors miljoene daar aan.Maar die arm gemeenskappe moet honger ly. Boere word gemoor, terwyl die boewe en poliese lede saam week. Die land is se grond word uit gedeel aan pellie-pellie en aan die wat nie regtig wil boer nie,maar net bly plek wil he.Ag nee als aan die regering het skewe denke doene en late.
2012/06/23 02:31:36 PM
Ek probeer nie 'n algehele oplossing gee nie. Al wat ek sê dit gaan ons niks in die sak bring as ons nie betrokke raak en oplossings soek nie. Ons gaan verloor. As ons betrokke raak en swartes se lewens standaarde ophef het ons ’n kans om ondersteuning te kry. Die meeste swartes lewe swaar onder die regering en hulle erken dit het beter gegaan in die ou dae. As ons hulle ondersteuning kan wen kan ons dit baie moeilik maak vir die ANC om aan bevind te bly. Ons kan nie meer voortgaan met skeiding tussen swart en wit nie. Ons moet hande vat en saamstaan. Ek is seker ons gaan verbaas wees met die uitkoms.
Ons moet die voorbeeld volg van Mayna Laas. http://www.beeld.com/Suid-Afrika/Nuus/VIDEO-Moenie-wit-jonges-uitsluit-20120622
Ook m.b.t. tot plaasmoorde sal ons na onsself moet kyk. Dit moet ’n absolute oorlog teen misdaad wees en nie teen die staat nie. Ek kan nie glo dat daar nog plase is sonder sekuriteit nie. Ons moet koppe bymekaarsit en net slimmer wees as die misdadigers. Sit geld bymekaar en stel ’n privaat spesialis in misdaadvoorkoming aan dat daar tegnieke uitgewerk kan word. Daar is baie knap ou Polisiemanne wat die werk kan doen. nerina
2012/08/12 11:14:07 PM
Die ANC charter sê dat witmense die swartmense se grond gesteel het. Hulle sê dit al langer as 18 jaar, en nou glo hulle dit omdat almal stilgebly het wat anders geweet het.
Hulle sê ook dat vir 350 jaar wou die wit regering nie die swartmense leer nie. Niemand korregeer die stellings nie.
Nie alle swartmense haat witmense nie.
Dis net die Here wat ons land kan red, as ons bid,sal hy ons gebede verhoor